RESOLUCIÓN do 4 de maio de 2006 pola que se convoca o primeiro seminario permanente de seguranza pública que tratará sobre migracións contemporáneas e novos riscos en materia de seguranza.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 15/05/2006

Dentro das actividades programadas para o ano 2006, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a celebración en colaboración coa Universidade da Coruña do primeiro seminario permanente de seguranza pública que tratará sobre migracións contemporáneas e novos riscos en materia de seguranza, que deberá desenvolverse conforme as seguintes bases:
Obxectivos xerais do seminario permanente de seguranza pública:
-Coñecer a crecente transcendencia para o sistema social actual das problemáticas relacionadas coa seguranza.
-Ver como os cambios sociais xeran unha multiplicidade de factores obxectivos de risco.
-Analizar cales son os factores ou fenómenos xeradores de inseguranza e as solucións que se ofrecen desde as institucións e desde os estados.
Obxectivos específicos do primeiro seminario permanente de seguranza pública sobre migracións contemporáneas e novos riscos en materia de seguranza:
1. Abordar os diferentes aspectos que as migracións xeran en materia de seguranza.
2. Complementar as contribucións e perspectivas dos diferentes especialistas que operan sobre esta problemática.
3. Consensuar e establecer pautas posibles de tratamento e solución aos diversos perfís da problemática migratoria.
4. Analizar especificamente a afectación que ten en Galicia este fenómeno na actualidade.
Destinatarios: o seminario vai dirixido aos membros das forzas e corpos de seguranza, estudantes universitarios e colectivos relacionados coa súa temática.
Inscrición e admisión: a inscrición dos participantes será totalmente gratuíta. A admisión realizarase por rigorosa orde de entrada de solicitudes no rexistro do Centro de Estudos Xudiciais e Seguridade Pública de Galicia.
Prazas: 210 prazas.
Solicitudes:
1. O persoal que desexe participar neste seminario deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 29 de maio de 2006, ás 14.00 horas.
3. As instancias deberán enviarse ao Centro de Estudos Xudiciais e Seguridade Pública de Galicia, sito na avenida da Cultura, s/n, 36680 A Estrada; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas:
-O seminario realizarase durante os días 31 de maio 1 e 2 de xuño.
-O horario será das 9.30 ás 14.00 e das 16.00 ás 19.30 horas, cunha duración de 24 horas lectivas.
Contido:
1. A inmigración extracomunitaria. Fisonomía do fenómeno. Características das sociedades crecentemente multiculturais.
2. O estatuto xurídico do estranxeiro extracomunitario.
3. A problemática económico laboral dos inmigrantes extracomunitarios.
4. A criminalidade asociada aos migrantes. Aproximación criminolóxica.
5. A resposta penal á criminalidade asociada aos migrantes: luces e sombras.
6. Estranxeiros en prisión: problemática específica.
Relación de admitidos: a relación de admitidos farase pública o día 30 de maio a partir das 14.00 horas, no taboleiro de anuncios do Centro de Estudos Xudiciais e Seguridade Pública de Galicia e na páxina web
http://cexesga.xunta.es
, ou ben poden coñecer e confirmar a súa asistencia chamando ao teléfono 986 59 02 41.
Lugar: o seminario desenvolverase no Centro de Estudos Xudiciais e Seguridade Pública de Galicia, sito na avenida da Cultura, s/n, no concello da Estrada.
Certificado de asistencia: ao remate do seminario entregaráselle un certificado de asistencia a aquelas persoas que acrediten a súa participación continuada.
Modificacións: o Centro de Estudos Xudiciais e Seguridade Pública de Galicia poderá modificar o desenvolvemento normal do seminario para adaptalo ás necesidades da Administración e ás continxencias que poidan xurdir.
A Estrada, 4 de maio de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia